07/10/2021 | Administración LocalMunicipal
Santiago de Compostela
Área de Servizos Sociais
Aprobación definitiva do Regulamento de funcionamento interno do Consello Municipal de Persoas Maiores do Concello de Santiago de Compostela

ANUNCIO Aprobación definitiva do Regulamento Orgánico municipal do Consello de Persoas Maiores do Concello de Santiago de Compostela O Pleno do Concello de Santiago de Compostela, na sesión ordinaria que realizou o día 30 de setembro de 2021, acordou aprobar definitivamente o Regulamento Orgánico Municipal do Concello de Persoas Maiores de Santiago de Compostela. En cumprimento do previsto no artigo 70.2 da Lei 7/1985, do 2 de abril, reguladora das Bases de Réxime Local, procedese a publicación íntegra do texto. REGULAMENTO DE FUNCIONAMENTO INTERNO DO CONSELLO MUNICIPAL DE PERSOAS MAIORES DO CONCELLO DE SANTIAGO DE COMPOSTELA LIMIAR A participación cidadá é un dos piares sobre os que se asenta a idea de democracia e tamén un dos medios a través dos cales a cidadanía xulga a acción dos seus gobernos. Supón recoñecer a pluralidade de pensamentos, opinións e visións dos asuntos e contribúe ao desenvolvemento social, á construción do capital social, ao fomento da corresponsabilidade e á mellora da calidade dos servizos públicos. As vantaxes e beneficios que comporta a participación cidadá nas decisións públicas fanse máis evidentes no eido local, onde as organizacións sociais, os grupos locais, as familias, a cidadanía en definitiva, teñen o dereito e o deber de esixir que se teñan en conta e se debatan as súas demandas, críticas e propostas. A Carta europea de autonomía local aprobada en Estrasburgo o 15 de outubro de 1985 considera, no seu preámbulo, que o dereito da cidadanía a participar na xestión dos asuntos públicos forma parte dos principios democráticos comúns a todos os membros do Consello de Europa, entendendo que a autonomía local supón o dereito e a capacidade efectiva das entidades locais para ordenar e xestionar unha parte importante dos asuntos públicos no marco da lei, baixo a súa responsabilidade e en beneficio dos seus habitantes. A Constitución establece no título preliminar o dereito da cidadanía a participar na vida política, económica, cultural e social (artigo 9.2), aludindo á obriga dos poderes públicos de promover as condicións para a participación libre e eficaz da cidadanía no desenvolvemento político, social, económico e cultural. A participación cidadá a través de consellos consultivos está prevista no artigo 71 da Lei 5/1997, do 22 de xullo, da Administración local de Galicia, nos artigos 1 e 69 da Lei 7/1985 reguladora das bases do réxime local e os artigos 130 e 131 do Regulamento 2568/1986, do 28 de novembro, de organización, funcionamento e réxime xurídico das entidades locais. Tamén está recollida no artigo 29 do Regulamento de participación cidadá do Concello de Santiago de Compostela aprobado por acordo plenario do 4 de decembro de 1998. A sociedade española asiste a un proceso importante de cambios demográficos e sociais polo paulatino envellecemento da poboación. Este proceso constitúe un reto para os poderes públicos e para toda a sociedade, que ten que dar resposta e xerar mecanismos para que as persoas maiores continúen sendo suxeitos activos, non só do seu propio envellecemento senón da sociedade. Os indicadores demográficos sinalan que nun período de tres décadas se duplicou o número de persoas maiores de 65 anos e prevese que no ano 2050 represente máis dun 30% da poboación. Para dar resposta a esta realidade social, a OMS formulou no ano 2002 o paradigma do envellecemento activo, definíndoo como un proceso de optimización das oportunidades de saúde, participación e seguridade co fin de mellorar de vida a medida que as persoas envellecen. Favorecer procesos e crear mecanismos de participación cidadá é un referente das políticas sociais que buscan avanzar na cohesión social e na mellora da calidade de vida. Impulsar a implicación e o protagonismo activo das persoas maiores en todos os ámbitos da vida cidadá é unha das liñas estratéxicas do Concello de Santiago de Compostela. Con este fin proponse a aprobación do Regulamento do Consello Municipal de Persoas Maiores de Santiago de Compostela. Nos acordos acadados polo Pleno do Concello de Santiago na sesión do 24 de outubro de 2019 recóllese: “A proposta por parte do Concello de Santiago de Compostela de levar a cabo: 1. A creación do Consello Municipal de Persoas Maiores, como órgano de participación sectorial, con carácter consultivo e asesor nas materias relacionadas co seu ámbito.2. E unha vez constituído este, elaborar e aprobar o seu regulamento que facilite a participación de entidades e grupos sociais que traballen a prol do benestar das persoas maiores coa finalidade de contribuír a unha comunidade forte, cohesionada e plural, da que todas as veciñas e veciños forman parte como membros activos que dela son. O obxectivo desta iniciativa é crear un órgano consultivo de participación cidadá para a análise, asesoramento e seguimento da acción municipal para as persoas maiores, de cara a dar resposta ás necesidades e demandas da veciñanza de Santiago de Compostela, que teñen no municipio o ámbito territorial onde se concretan en primeira instancia. ÍNDICE CAPÍTULO I.–DISPOSICIÓNS XERAIS Artigo 1.–Natureza Artigo 2.–Ámbito de actuación Artigo 3.–Funcións do Consello Municipal de Persoas Maiores CAPÍTULO II.–ESTRUCTURA E ORGANIZACIÓN Artigo 4.–Composición do Consello Artigo 5.–Función dos membros Artigo 6.–Da Presidencia Artigo 7.–Da Vicepresidencia Artigo 8.–Da Secretaría Artigo 9.–Comisións de traballo Artigo 10.–Duración do mandato CAPÍTULO III.–RÉXIME DE SESIÓNS E ADOPCIÓN DE ACORDOS Artigo 11.–Xuntanzas e acordos Artigo 12.–Convocatoria das xuntanzas CAPÍTULO IV.–SEDE Artigo 13.–Sede Disposición adicional Disposición modificativa Disposición final única CAPÍTULO I.–DISPOSICIÓNS XERAIS Artigo 1.–Natureza.1. O Consello Municipal de Persoas Maiores é un órgano colexiado, de natureza consultiva, informativa e de participación institucional, social, política e cidadá para a definición e seguimento das políticas municipais referidas ás persoas maiores de Compostela, en particular en todo o relativo a mellorar o benestar e a calidade de vida deste sector da poboación. O Consello Municipal de Persoas Maiores créase con base no que prevé a respecto da participación cidadá nos asuntos municipais o artigo 71 da Lei 5/97, do 22 de xullo, da Administración local de Galicia, os artigos 1,69 e 70 bis 1 da Lei reguladora das bases do réxime local e na restante normativa de ámbito estatal e local, nomeadamente no Regulamento de participación cidadá do Concello de Santiago de Compostela, sen prexuízo do exercicio das facultades de decisión dos órganos representativos regulados por lei. Os estudos, propostas e informes emitidos polo Consello son de carácter informativo e teñen fins consultivos non vinculantes. En consecuencia, configúrase como un órgano permanente de participación, asesoramento, consulta, proposta, información, comunicación e debate.2. O Consello rexerase por este regulamento e, no non incluído nel, polo Regulamento de participación cidadá e polas demais disposicións que lle sexan de aplicación.3. Gozará de autonomía con respecto á corporación local. Artigo 2.–Ámbito de actuación. O ámbito de actuación do Consello Municipal de Persoas Maiores é coincidente cos límites e competencias municipais sempre referido a temas que lle afecten. Non obstante, este Consello procurará a coordinación e colaboración con outros concellos e outras entidades, públicas e privadas, que transcendan o ámbito municipal co fin de obter información, realizar propostas ou trasladar solicitudes naqueles casos que poidan incidir nas súas actuacións. Artigo 3.–Funcións do Consello Municipal de Persoas Maiores. Son funcións deste Consello representar e canalizar a participación comunitaria en asuntos relacionados coas persoas maiores dos colectivos ou organizacións sociais de Santiago de Compostela que traten dese ámbito, así como asesorar e elaborar propostas de actuación na materia e realizar o seu seguimento. Desagréganse a seguir: a) Promover, colaborar e asesorar na realización de estudos sobre a situación das persoas maiores no municipio de Santiago de Compostela, cuxos resultados sirvan de base para calquera proposta de actuación. b) Potenciar a participación das persoas maiores nos asuntos municipais. c) Fomentar o asociacionismo entre as persoas maiores e prestar o apoio e a asistencia que lle fose requirida. d) Propoñer a adopción de medidas dirixidas a eliminar os obstáculos que dificultan a integración real e efectiva da veciñanza maior de Santiago de Compostela na sociedade compostelá. e) Impulsar a colaboración e cooperación entre asociacións e entidades, xa sexan públicas ou privadas, que desenvolvan actuacións para a promoción das persoas maiores. f) Propoñer e priorizar anualmente actuacións no seu ámbito para que executen os órganos de goberno, tras a comparecencia da/o concelleira/o responsable dando conta das liñas orzamentarias previstas para cada anualidade. g) Velar polo cumprimento dos acordos do propio Consello. h) Actuar como receptor de información municipal para comunicala e difundila entre os colectivos de persoas maiores. As funcións do Consello Municipal de Persoas Maiores exerceranse mediante a emisión de ditames, informes ou peticións, actuando como órgano consultivo e asesor non vinculante para os órganos de goberno municipais. CAPÍTULO II.–ESTRUCTURA E ORGANIZACIÓN Artigo 4.–Composición do Consello. O Consello Municipal de Persoas Maiores estará formado polos seguintes órganos: Presidencia Titular da Alcaldía ou da concellería en que delegue. Vicepresidencia A persoa titular da Concellería competente nesta materia. Vogais 1. Poderán formar parte do Consello Municipal de Persoas Maiores en calidade de vogais: a) Unha persoa en representación por cada unha das asociacións ou organizacións de persoas maiores recoñecidas legalmente que figuren inscritas no Rexistro Municipal de Asociacións con, polo menos, seis meses de antigüidade e que soliciten a súa participación no Consello. b) Unha persoa en representación por cada unha das áreas ou seccións de maiores de organizacións cidadás, con autonomía funcional e independencia, que desenvolvan traballos encamiñados a conseguir os obxectivos xerais do Consello e que soliciten a súa participación no Consello e aquelas asociacións que recollan nos seus Estatutos a defensa da comunidade en xeral. c) Unha persoa en representación da Plataforma de Pensionistas Santiago Compostela. d) Unha persoa en representación de cada un dos partidos políticos con representación na corporación municipal que soliciten a súa participación no Consello. A integración das asociacións ou organizacións no Consello Municipal de Persoas Maiores terá que ser aprobada polo Consello unha vez que o soliciten. Todas as entidades interesadas en formar parte do Consello de Persoas Maiores deberán cumprir como requisito indispensable o de non perseguir fins lucrativos. As asociacións ou organizacións que desexen formar parte do Consello deberán achegar os seguinte datos coa súa solicitude: a) Estatutos da asociación ou organización ou acordo do órgano de goberno no que se recoñeza a autonomía funcional ás seccións ou colectivos organizados de persoas maiores. b) Número de inscrición no Rexistro Municipal de Asociacións, se é o caso. c) Nome das persoas que ocupan os cargos directivos da asociación ou das persoas representantes da organización. d) Domicilio social. e) Certificación do número de persoas socias ou integrantes da entidade ou organización. f) Nome das persoas representantes e suplentes da asociación ou organización no Consello Municipal de Persoas Maiores.2. Calquera modificación dos datos presentados deberá notificarse á Secretaría do Consello dentro do mes seguinte a que se produza.3. Perderase a calidade de vogal do Consello por calquera das seguintes causas: a) Disolución da asociación, entidade ou organización. b) Vontade propia. c) Por causar baixa no Rexistro Municipal de Asociacións. d) Por falta de asistencia da persoa representante ao Pleno tres veces consecutivas. e) Por non comunicar nos prazos establecidos a modificación dos datos a que se refire o punto 2. f) Polo incumprimento reiterado deste regulamento, dos acordos dos órganos de goberno ou a perturbación grave do funcionamento do Consello. A referida perda será acordada polo Consello, unha vez tramitado o expediente oportuno no que se lle dará audiencia á entidade. Secretaría A persoa titular da Secretaría Xeral do Pleno ou persoa en quen delegue. Así mesmo, para funcións de asesoramento, a Presidencia poderá invitar ás sesións do Consello a calquera persoa experta, organización ou entidade que resulte de interese para os temas tratados, que participarán nas reunións con voz pero sen voto. Artigo 5.–Funcións das persoas membros. Son funcións das persoas membros: 1. Propoñer asuntos para incluír na orde do día das sesións.2. Participar nos debates das sesións.3. Formular propostas en relación cos asuntos fixados na orde do día.4. Exercer o seu dereito ao voto e formular votos particulares, así como expresar o sentido do seu voto e os motivos que o xustifican.5. Formular iniciativas, preguntas e suxestións.6. Obter a información precisa para cumprir as funcións asignadas.7. Respectar a confidencialidade da información que adquiran pola súa condición de membros do Consello, aínda con posterioridade ao seu cesamento.8. Cantas outras funcións sexan inherentes á súa condición. As persoas membros do Consello non poderán atribuírse as funcións de representación asignadas a este, salvo que expresamente se lles outorgasen por acordo validamente adoptado, para cada caso concreto, polo propio órgano. En casos de ausencia ou de enfermidade, e en xeral cando concorra unha causa xustificada, as persoas membros do Consello serán substituídas polas súas suplentes, se as houbese. As asociacións cidadás e demais organizacións con representación poderán substituír as persoas que as representan por outras, acreditándoo ante a Secretaría, que dará traslado ao Consello. No nomeamento das persoas membros terase en conta o establecido no artigo 16 da Lei orgánica 3/2007, do 22 de marzo, para a igualdade efectiva entre mulleres e homes, procurando atender ao principio de presenza equilibrada entre ambos os sexos na composición. Tamén se atenderá ao previsto no Decreto lexislativo 2/2015 do 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade. Artigo 6.–Da Presidencia. A Alcaldía do Concello de Santiago de Compostela presidirá o Consello Municipal de Persoas Maiores. Son funcións da Presidencia: 1. Representar o Consello.2. Acordar a convocatoria, fixar a orde do día, presidir e moderar as sesións ordinarias e extraordinarias do Consello Municipal de Persoas Maiores e das comisións, se houbese.3. Velar polo cumprimento dos acordos do Consello e polas súas normas de funcionamento.4. Someter iniciativas e propostas á consideración do Consello 5. Dar o seu visto e prace ás actas e ás certificacións de acordos do Consello.6. Dirimir co seu voto os empates para os efectos de adoptar acordos.7. Resolver as dúbidas que se presenten na aplicación deste regulamento.8. Informar á corporación municipal dos acordos acadados polo Consello Municipal de Persoas Maiores.9. Exercer cantas funcións lle encomende o Consello sempre que sexan inherentes á súa condición. Artigo 7.–Da Vicepresidencia. A Vicepresidencia corresponderá á persoa titular da concellaría competente nesta materia. A persoa que exerza a Vicepresidencia asumirá a Presidencia en caso de vacante, ausencia ou enfermidade da persoa titular. Artigo 8.–Da Secretaría. Actuará como titular da Secretaría, con voz pero sen voto, a persoa titular da Secretaría municipal ou persoa en quen delegue. Son funcións da Secretaría: 1. Realizar a xestión administrativa dos asuntos do Consello Municipal de Persoas Maiores.2. Asistir á Presidencia e ao Consello Municipal en todos os asuntos inherentes a súa condición para os que sexa requirida.3. Efectuar as convocatorias das sesións por orde da Presidencia, así como as citacións a compoñentes do Consello, enviando a documentación correspondente.4. Asistir ás sesións, con voz pero sen voto, elaborar as súas actas, autorizalas coa súa sinatura e co visto e prace da Presidencia e dar o curso correspondente aos acordos que se adopten.5. Expedir, co visto e prace da Presidencia, certificacións sobre actos e acordos do Consello.6. Levar de forma actualizada o rexistro de membros e representantes dos distintos órganos, así como as altas e baixas.7. As demais que lle sexan encomendadas pola Presidencia do Consello. No caso de ausencia, vacante ou enfermidade da persoa titular da Secretaria do Consello Municipal de Persoas Maiores será substituída no exercicio das súas funcións pola persoa que veña designada como suplente. Artigo 9.–Comisións de traballo. As comisións de traballo son grupos cuxa finalidade é elaborar informes e propostas así como desenvolver, baixo a supervisión do Consello, os proxectos e programas que este lles encomende nas materias propias da súa competencia sobre temas específicos. O Consello poderá crear, con carácter temporal ou permanente, as comisións de traballo que considere oportunas. O acordo de creación determinará o seu cometido e organización interna. Estarán integradas por, polo menos, catro membros do Consello e poderán asemade formar parte delas outras persoas designadas por estes e que polo seu especial interese nos temas que se traten queiran participar de forma activa, logo da solicitude e aprobación polo Pleno do Consello. Unha persoa das integrantes da comisión, que á súa vez sexa membro do Consello, exercerá a súa coordinación e a interlocución con este. No supostos de que teñan carácter permanente, no acordo de creación, poderán fixarse os prazos nos que se procederá á renovación periódica dos seus membros. Artigo 10.–Duración do mandato.1. As representacións dos grupos municipais integrantes da corporación posuirán a súa condición mentres perdure o mandato en que se produza o seu nomeamento, sen prexuízo de que poidan cesar ou ser destituídas en calquera momento e de que se nomee outra persoa para esta representación.2. O resto das vogalías exercerán tal condición durante un período de catro anos, sen prexuízo da súa posible prórroga automática que poderá ter carácter indefinido salvo denuncia expresa formulada por parte das organizacións e organismos correspondentes as que representen que poderán propor a súa substitución en calquera momento. CAPÍTULO III.–RÉXIME DE SESIÓNS E ADOPCIÓN DE ACORDOS Artigo 11.–Xuntanzas e acordos.1. Corresponde á Presidencia a convocatoria do Consello.2. As reunións do Consello poderán ser ordinarias e extraordinarias.3. O réxime de xuntanzas do Consello será semestral para as asembleas ordinarias, e para as de carácter extraordinario cantas veces sexan convocadas pola Presidencia, por propia iniciativa ou por solicitude dun terzo dos compoñentes.4. Para a válida constitución das sesións do Consello requirirase, en primeira convocatoria, a presenza de, polo menos, a metade do número legal das persoas membros mais a Presidencia e a Secretaría, titulares ou suplentes. En segunda convocatoria será suficiente a asistencia dun terzo do número legal das persoas membros, titulares ou suplentes, mais a Presidencia e a Secretaría ou as súas substitucións legais. Para a segunda convocatoria bastará o transcurso de media hora dende a primeira convocatoria.5. A convocatoria deberá conter a orde do día fixada pola Presidencia así como a data, hora e lugar da reunión, e ir acompañada, se é o caso, da documentación suficiente.6. O Consello poderá acordar a invitación ás súas sesións, con voz pero sen voto, asociacións, organismos ou persoas expertas relacionadas con algún asunto dos incluídos na orde do día.7. Os acordos do Consello Municipal de Persoas Maiores adoptaranse por maioría simple das persoas presentes, salvo que algunha disposición esixa maioría absoluta. Entenderase por maioría simple cando os votos afirmativos sexan máis que os negativos e por maioría absoluta cando os votos afirmativos sexan máis da metade do número legal de membros con dereito a voto. O voto será persoal e indelegable e non se admitirán votos por correo. En caso de empate farase valer o voto de calidade da Presidencia. Artigo 12.–Convocatoria das reunións. A convocatoria das sesións levarase a cabo, sempre que sexa posible, por medios telemáticos e deberá comunicarse a cada unha das persoas membros do Consello e ser recibida cunha antelación mínima de sete días no caso de sesións ordinarias e de dous días no caso de sesións extraordinarias. A información sobre os temas que figuren na orde do día estará a disposición das persoas membros do Consello. Non poderá ser obxecto de deliberación ou acordo ningún asunto que non figure incluído na orde do día, agás que asistan todos os membros do órgano colexiado e sexa declarada a urxencia do asunto polo voto favorable da maioría. CAPÍTULO IV.–SEDE Artigo 13.–Sede. A sede é o lugar de reunión do Consello Municipal das Persoas Maiores e será a sede da Concellaría de Políticas Sociais do Concello de Santiago de Compostela, na rúa de Isaac Díaz Pardo, n.º 2-4 ou o lugar en cada caso que designe a Presidencia na convocatoria. DISPOSICIÓN ADICIONAL Convocatoria, constitución e celebración de sesións e adopción de acordos a distancia 1. En casos de forza maior ou risco colectivo grave, catástrofe ou calamidade públicas, o Consello pode ser convocado e constituído, as súas sesións poden realizarse e poden adoptarse acordos a distancia.2. A convocatoria das sesións que se desenvolvan a distancia debe motivar a concorrencia ou mantemento da situación que excepcionalmente xustifique esta forma. DISPOSICIÓN DERROGATORIA Modificación do Regulamento de organización e funcionamento do Consello Sectorial de Familia, Benestar Social e Igualdade Coa entrada en vigor do presente regulamento queda derogada a Comisión Sectorial de Maiores como parte integrante do Consello Sectorial de Familia, Benestar Social e Igualdade do Concello de Santiago de Compostela do que formaba parte segundo o disposto no artigo 13.4 do Regulamento de organización e funcionamento do Consello Sectorial de Familia, Benestar Social e Igualdade (BOP núm.70, do 13 de abril de 2012), que quedará redactado da seguinte forma: A Comisión Sectorial de Maiores queda excluído do e modifícase o (…)4. As comisións sectoriais que se establecen, sen prexuízo de que o propio Consello poida acordar a súa modificación, son as seguintes:  Familia, infancia e xuventude  Emprego  Igualdade-muller  Emigración-inmigración  Discapacidade  Saúde DISPOSICIÓN FINAL Entrada en vigor Este regulamento entrará en vigor unha vez publicado o seu texto íntegro no Boletín Oficial da Provincia (ou diario oficial que corresponda) e logo de transcorrido o prazo previsto no artigo 65.2 da Lei 7/1985, do 2 de abril, reguladora das bases do réxime local. En Santiago de Compostela, o 4 de outubro de 2021. O alcalde José Antonio Sánchez Bugallo